CELEX: 62006TN0384
Language: ro
Date: 2006-12-13 00:00:00
Title: Cauza T-384/06: Acțiune introdusă la data de 13 decembrie 2006 — IBP and International Building Products France/Comisie

27.1.2007   
            
            
               RO
            
            
               Jurnalul Oficial al Uniunii Europene
            
            
               C 20/31
            
         Acțiune introdusă la data de 13 decembrie 2006 — IBP and International Building Products France/Comisie
   (Cauza T-384/06)
   (2007/C 20/48)
   Limba de procedură: engleza
   Părțile
   
      Reclamante: IBP Ltd (Tipton, Regatul Unit) și International Building Products France SA (Sartrouville, Franța) (reprezentanți: M. Clough, QC, și A. Aldred, Solicitor)
   
      Pârâtă: Comisia Comunităților Europene
   Concluziile reclamantelor
   
               —
            
            
               anularea deciziei, în măsura în care se referă la reclamante, în ceea ce privește perioada cuprinsă între 23 noiembrie 2001 și 1 aprilie 2004;
            
         
               —
            
            
               în orice caz, anularea amenzii aplicate reclamantelor sau reducerea acesteia la un cuantum apreciat drept corespunzător de către Curte, ținând seama de toate împrejurările;
            
         
               —
            
            
               obligarea pârâtei la plata cheltuielilor de judecată.
            
         Motivele și principalele argumente
   Reclamantele solicită anularea parțială a Deciziei C(2006) 4180 final a Comisiei din 20 septembrie 2006 în cauza COMP/F-1/38.121- Racorduri, prin care Comisia a stabilit că reclamantele, împreună cu alte întreprinderi, au încălcat articolul 81 CE și articolul 53 din Acordul privind Spațiul Economic European, prin stabilirea unor prețuri, prin înțelegeri asupra unor liste de prețuri, asupra unor reduceri și a unor rabaturi, prin înțelegeri asupra unor mecanisme de implementare a creșterilor de prețuri, prin alocarea piețelor naționale și a clientelei, precum și prin schimbul altor informații de natură comercial.
   În motivarea cererii lor, reclamantele invocă încălcarea articolului 81 CE de către Comisie, întrucât aceasta a concluzionat că reclamantele au participat la o încălcare unică, complexă și continuă a articolului 81 CE în perioada cuprinsă între 23 noiembrie 2001 și 1 aprilie 2004, în condițiile în care, potrivit reclamantelor, probele administrate nu susțin această constatare.
   De altfel, reclamantele pretind că, în contradicție cu prevederile articolului 253 CE, Comisia nu a motivat sau a motivat insuficient constatările sale.
   Mai mult decât atât, susțin reclamantele, Comisia le-a încălcat dreptul de a-și expune punctul de vedere, constatând încălcările fără ca, anterior adoptării deciziei contestate, să fi prezentat reclamantelor, printr-o declarație de obiecții, acțiunea promovată împotriva lor și fără să le fi permis acestora să formuleze observații.
   În ceea ce privește anularea sau reducerea amenzii aplicate reclamantelor, acestea susțin următoarele:
   
               a)
            
            
               Comisia nu a aplicat articolul 15 alineatul (2) din Regulamentul nr. 17 (1), articolul 23 alineatul (2) din Regulamentul (CE) nr. 1/2003 (2) și articolul 5 (a) din Orientările din 1998 privind procedura de aplicare a amenzilor (3);
            
         
               b)
            
            
               Comisia a amendat International Building Products France cu suma de 5,63 milioane euro de două ori pentru aceeași faptă;
            
         
               c)
            
            
               Comisia a făcut o greșită aplicare a Orientărilor din 1998 privind procedura de aplicare a amenzilor; și
            
         
               d)
            
            
               Comisia a făcut o greșită aplicare a Comunicării din 1996 privind politica de clemență (4).
            
         
      (1)  Regulamentul Consiliului (CEE) nr. 17 din 6 februarie 1962, primul regulament de aplicare a articolelor 81 şi 82 din Tratat (JO, English Special Edition 1959-1962, p. 87).
   
      (2)  Regulamentul (CE) nr. 1/2003 al Consiliului din 16 decembrie 2002 privind punerea în aplicare a regulilor de concurență prevăzute la articolele 81 și 82 din Tratat (JO 2003, L 1, p.1).
   
      (3)  Comunicarea Comisiei din 14 ianuarie 1998 intitulată „Orientări privind procedura de aplicare a amenzilor impuse în conformitate cu articolul 15 alineatul (2) din Regulamentul nr. 17 şi articolul 65 alineatul (5) din Tratatul CECO“ (JO 1998, C 9, p.3).
   
      (4)  Comunicarea Comisiei privind exceptarea de la plata amenzilor şi reducerea amenzilor în cauzele referitoare la carteluri ( JO 1996, C 207, p.4).